शूर्पनखा की नाक न कटी होती तो सीता-हरण होता? राम जैसे नर-पुगंव ने वानरों से 'शेकहैंड' किया होता? पानी में पत्थर तैरे होते। हनुमान संजीवनी की जगह पूरा पहाड़ उठा लाए होते? लक्ष्मण ने अबला की नाक के अलावा मेघनाद को भी मार डाला होता? रावण के एक नहीं, दस सिर थे, दो नहीं, बीस भुजाएँ थी, उसके मुँह में नहीं, नाभि में अमृत था। उसने विभीषण को लात मारकर घर से न निकाल दिया होता तो इसका पता चलता? राम अकारण रावण को क्यों मारते? रावण का सिर फिरा था, जो बैठे-ठाले राम से टक्कर लेता? वह शूर्पनखा की नाक ही थी, जो उसे दंडकारण्य में खींच ले गई, जिसने उसे सीता-हरण के लिए विवश किया। यह कहना ग़लत है कि राक्षस लोग रावण के लिए जूझ मरे। नहीं, उन्होंने अपनी सकुटुंब आहुति शूर्पनखा की नाक के लिए दी थी।